
[bookmark: _GoBack]Проектът на Наредба е изготвен на основание чл. 76 от Закона за пощенските услуги.
В проекта са предвидени следните по-съществени промени:
● Направено е допълнение в чл. 2, ал. 3 от Наредбата, свързано с увеличаване на броя на критериите, на които следва да отговарят предложенията за пощенско-филателните издания за включване в Годишния тематичен план за следващата календарна година. По този начин ще се редуцира броя на направените предложения, ще се избегне интерпретирането на едни и същи издания през кратък период от време, ще спомогне за по-голяма атрактивност на Плана и ще се обхване по-голямо разнообразие от теми, което би представлявало интерес за филателния пазар. Също така, ще се постигне и съответствие с изискванията на Всемирната пощенска конвенция, съгласно която темата на пощенската марка трябва да бъде от съществено значение за държавата издател;
● Изменения, свързани с промяна в сроковете и начина на отпечатване на едно филателно издание, във връзка с развитието на цифровите технологии;
● Изменения, свързани с осъвременяване на съществуващите дефиниции, както и добавянето на нови;
● Прецизира се наименованието на издателя на пощенските марки, на пощенските продукти и на специалните пощенски печати във връзка с изменението на Закона за пощенските услуги от м. август 2023 г. и др.;

Изготвянето на проект на Наредба за изменение и допълнение на Наредба № 1 от 2006 г. за условията и реда за издаване и пускане в употреба на пощенски марки, на пощенски продукти и на специални пощенски печати и за изваждане от употреба на пощенски марки е включено (т. 16.2.1.6) в Програмата за управление на Република България за периода юни 2023 г. – декември 2024 г., приета с Решение на Министерския съвет № 506 от 26 юли 2023 г.

Съобразно разпоредбите на чл. 13а от Закона за пощенските услуги и чл. 26 от Закона за нормативните актове, министърът на транспорта и съобщенията представя проекта за обществено обсъждане на интернет страницата на Министерството на транспорта и съобщенията и на Портала за обществени консултации. Процедурата за обществено обсъждане приключва с публикуване на страницата на Министерството на транспорта и съобщенията в интернет на постъпилите предложения, местата и текстовете, чрез които са отразени приетите предложения и мотивите за неприетите.

Във връзка с гореизложеното, моля да разрешите публикуването на проекта в електронен вид на страницата на министерството в интернет, както и на Портала за обществени консултации за обществено обсъждане за срок от 30 дни.

Приложения:
1. Проект на Наредба за изменение и допълнение на Наредба № 1 от 2006 г. за условията и реда за издаване и пускане в употреба на пощенски марки, на пощенски продукти и на специални пощенски печати и за изваждане от употреба на пощенски марки;
2. Съобщение и мотиви за публикуване на изготвения проект на наредба на страницата на МТС в интернет и на Портала за обществени консултации.



 
